《闻钱彭源卒于苍溪诗以哭之》
清代·杨汝谷

烛暗窗昏夜黯然，惊闻巴蜀讣音传。一官薄俸蚕丛外，万里全家鸟道边。

但有清名堪寿世，更无灵药可延年。伤心堂北孀亲老，哭向秋风暮雨天。

作者简介：（1665—1740）安徽怀宁人，字令贻，号石湖。康熙三十九年进士。授浙江浦江知县，入为礼部主事，累迁监察御史。官至兵部侍郎，兼署左副都御史。遇事敢言。乾隆初，以老乞休。卒谥勤恪。